Document ID: 32007D0567

ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Αυγούστου 2007
περί κοινοτικής χρηματοδοτικής συμμετοχής στις δαπάνες των κρατών μελών για την εφαρμογή συστημάτων παρακολούθησης και ελέγχου που εφαρμόζονται στην κοινή αλιευτική πολιτική για το 2007
[κοινοποιηθείσα υπό τον αριθμό Ε(2007) 3747]
(2007/567/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας (1), και ιδίως το άρθρο 21,
Εκτιμώντας τα ακόλουθα:
(1)
Τα κράτη μέλη διαβίβασαν στην Επιτροπή τα προγράμματά τους σχετικά με τον έλεγχο της αλιείας για το 2007 μαζί με τις αιτήσεις για κοινοτική χρηματοδοτική συμμετοχή στις δαπάνες που θα προκληθούν από την υλοποίηση των έργων που περιέχονται σε κάθε πρόγραμμα.
(2)
Οι αιτήσεις σχετικά με ενέργειες που απαριθμούνται στο άρθρο 48 στοιχείο α) του κανονισμού (ΕΚ) αριθ. 861/2006 μπορούν να είναι επιλέξιμες για κοινοτική χρηματοδότηση.
(3)
Οι αιτήσεις για κοινοτική χρηματοδότηση πρέπει να πληρούν τις διατάξεις που ορίζονται στον κανονισμό (ΕΚ) αριθ. 391/2007 της Επιτροπής, της 11ης Απριλίου 2007, για τη θέσπιση λεπτομερειακών κανόνων εφαρμογής του κανονισμού (ΕΚ) αριθ. 861/2006, αναφορικά με τις δαπάνες που αναλαμβάνουν τα κράτη μέλη για την εφαρμογή των καθεστώτων παρακολούθησης και ελέγχου στο πλαίσιο της κοινής αλιευτικής πολιτικής (2).
(4)
Είναι σκόπιμο να καθοριστούν τα μέγιστα ποσά και το ποσοστό της κοινοτικής χρηματοδοτικής συμμετοχής σύμφωνα με το άρθρο 15 του κανονισμού (ΕΚ) αριθ. 861/2006, και να θεσπιστούν οι όροι βάσει των οποίων είναι δυνατή η χορήγησή της.
(5)
Προκειμένου να είναι επιλέξιμες για κοινοτική χρηματοδοτική συμμετοχή, οι ηλεκτρονικές συσκευές εντοπισμού θα πρέπει να πληρούν τις απαιτήσεις που ορίζονται από τον κανονισμό (ΕΚ) αριθ. 2244/2003 της Επιτροπής, της 18ης Δεκεμβρίου 2003, για τον καθορισμό λεπτομερών διατάξεων σχετικά με δορυφορικά συστήματα παρακολούθησης σκαφών (3).
(6)
Το ποσό της χρηματοδοτικής συμμετοχής που χορηγείται σε κάθε κράτος μέλος για δαπάνες που έχουν σχέση με την αγορά και τον εκσυγχρονισμό πλοίων και αεροσκαφών πρέπει να υπολογίζεται με βάση τη σχέση μεταξύ της δραστηριότητας επιθεώρησης και ελέγχου που πραγματοποιήθηκε από τα εν λόγω πλοία και αεροσκάφη και της συνολικής ετήσιας δραστηριότητάς τους, όπως δηλώνεται από τα κράτη μέλη.
(7)
Σύμφωνα με το άρθρο 8 του κανονισμού (ΕΚ) αριθ. 391/2007, τα έργα που περιλαμβάνονται στο πρόγραμμα ελέγχου της αλιείας, πρέπει να εφαρμόζονται σύμφωνα με το χρονοδιάγραμμα που καθορίζεται στο εν λόγω πρόγραμμα.
(8)
Οι αιτήσεις για επιστροφή δαπανών σχετικά με τα εν λόγω έργα πρέπει να υποβάλλονται στην Επιτροπή σύμφωνα με το άρθρο 11 του κανονισμού (ΕΚ) αριθ. 391/2007.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο
Η παρούσα απόφαση προβλέπει κοινοτική χρηματοδοτική συμμετοχή στις δαπάνες των κρατών μελών για την εφαρμογή συστημάτων παρακολούθησης και ελέγχου που εφαρμόζονται στην κοινή αλιευτική πολιτική για το 2007, όπως αναφέρεται στο άρθρο 8 στοιχείο α) του κανονισμού (ΕΚ) αριθ. 861/2006 για το 2007. Καθορίζει το ποσό της κοινοτικής χρηματοδοτικής συμμετοχής για κάθε κράτος μέλος καθώς και τους όρους χορήγησής της.
Άρθρο 2
Νέες τεχνολογίες και δίκτυα πληροφορικής
Οι δαπάνες που διενεργούνται για την αγορά, εγκατάσταση και τεχνική υποστήριξη, τεχνολογία ηλεκτρονικών υπολογιστών και δημιουργία δικτύων πληροφορικής προκειμένου να καταστεί δυνατή η αποτελεσματική και ασφαλής ανταλλαγή δεδομένων στο πλαίσιο δραστηριοτήτων παρακολούθησης, ελέγχου και επιτήρησης, είναι επιλέξιμες για χρηματοδοτική συμμετοχή σε ποσοστό 50 % της επιλέξιμης δαπάνης εντός των ορίων που καθορίζονται στο παράρτημα Ι.
Άρθρο 3
Αυτόματες συσκευές εντοπισμού
1. Δαπάνες που διενεργούνται για την αγορά και τον εξοπλισμό αλιευτικών σκαφών με ηλεκτρονικές συσκευές εντοπισμού, οι οποίες βοηθούν στην τηλεπακολούθηση των σκαφών από κέντρο παρακολούθησης της αλιείας μέσω συστήματος παρακολούθησης σκαφών (VMS) είναι επιλέξιμες για μέγιστη χρηματοδοτική συμμετοχή 4 500 ευρώ ανά σκάφος εντός των ορίων που καθορίζονται στο παράρτημα ΙΙ.
2. Εντός του ορίου των 4 500 ευρώ που προβλέπεται στην παράγραφο 1, η χρηματοδοτική συμμετοχή για τα πρώτα 1 500 ευρώ επιλέξιμων δαπανών ανέρχεται σε ποσοστό 100 %.
3. Η χρηματοδοτική συμμετοχή για επιλέξιμες δαπάνες που περιλαμβάνονται μεταξύ 1 500 και 4 500 ευρώ ανά σκάφος ανέρχεται κατ’ ανώτατο όριο στο 50 % των εν λόγω δαπανών.
4. Οι αυτόματες συσκευές εντοπισμού, προκειμένου να είναι επιλέξιμες θα πρέπει να πληρούν τις απαιτήσεις που καθορίζονται από τον κανονισμό (ΕΚ) αριθ. 2244/2003.
Άρθρο 4
Πρότυπα έργα
Οι δαπάνες που διενεργούνται για πρότυπα έργα που αφορούν νέες τεχνολογίες ελέγχου είναι επιλέξιμες για χρηματοδοτική συμμετοχή σε ποσοστό 50 % των επιλέξιμων δαπανών εντός των ορίων που καθορίζονται στο παράρτημα ΙΙΙ.
Άρθρο 5
Επιμόρφωση
Οι δαπάνες που διενεργούνται για προγράμματα επιμόρφωσης και ανταλλαγών δημοσίων υπαλλήλων που είναι επιφορτισμένοι με καθήκοντα παρακολούθησης, ελέγχου και επιτήρησης στον τομέα της αλιείας είναι επιλέξιμες για χρηματοδοτική συμμετοχή σε ποσοστό 50 % των επιλέξιμων δαπανών εντός των ορίων που καθορίζονται στο παράρτημα IV.
Άρθρο 6
Εκτίμηση δαπανών
Δαπάνες που πραγματοποιήθηκαν κατά την εφαρμογή συστήματος εκτίμησης των δαπανών για τον έλεγχο της κοινής αλιευτικής πολιτικής πληρούν τις προϋποθέσεις για χρηματοδοτική συνδρομή σε ποσοστό 50 % των επιλέξιμων δαπανών εντός των ορίων που ορίζονται στο παράρτημα V.
Άρθρο 7
Σεμινάρια και μέσα ενημέρωσης
Οι δαπάνες που διενεργούνται για πρωτοβουλίες που περιλαμβάνουν σεμινάρια και μέσα ενημέρωσης με στόχο την αύξηση της ευαισθητοποίησης μεταξύ των αλιέων και των άλλων παραγόντων του κλάδου, όπως είναι οι επιθεωρητές, οι εισαγγελείς και οι δικαστές, καθώς επίσης και μεταξύ του κοινού γενικά, σχετικά με την ανάγκη καταπολέμησης της ανεύθυνης ή παράνομης αλιείας και την εφαρμογή των κανόνων της κοινής αλιευτικής πολιτικής, είναι επιλέξιμες για χρηματοδοτική συμμετοχή σε ποσοστό 75 % των επιλέξιμων δαπανών εντός των ορίων που καθορίζονται στο παράρτημα V.
Άρθρο 8
Περιπολικά πλοία και αεροσκάφη για τον έλεγχο της αλιείας
Οι δαπάνες που έχουν σχέση με την αγορά και εκσυγχρονισμό πλοίων και αεροσκαφών που χρησιμοποιούνται για την επιθεώρηση και επιτήρηση αλιευτικών δραστηριοτήτων από τις αρμόδιες αρχές των κρατών μελών είναι επιλέξιμες, εντός των ορίων που καθορίζονται στο παράρτημα VI, για χρηματοδοτική συμμετοχή, η οποία δεν υπερβαίνει το 50 % των επιλέξιμων δαπανών που διενεργούνται από τα κράτη μέλη.
Άρθρο 9
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 7 Αυγούστου 2007.

Labels: 18
15
6